तेलंगाना : हैदराबाद के कई हिस्सों में हिंसक प्रदर्शन  
तेलंगाना राज्य की मांग को लेकर उग्र छात्रों ने हैदराबाद के कई हिस्सों में रेलगाड़ियों में आग लगा दी, एक रेलवे स्टेशन पर लूटपाट की।
पृथक तेलंगाना राज्य की मांग को लेकर सोमवार को उग्र छात्रों ने हैदराबाद के कई हिस्सों में रेलगाड़ियों में आग लगा दी, एक रेलवे स्टेशन पर लूटपाट की और पुलिस के साथ उलझ गए।    उस्मानिया विश्वविद्यालय के छात्रों ने विधानसभा भवन तक जुलूस निकाला, फिर प्रदर्शनकारियों के एक समूह ने हिंसक रूप अख्तियार करते हुए विश्वविद्यालय परिसर के समीप स्थित जामिया उस्मानिया रेलवे स्टेशन पर रेलगाड़ी के कोच मल्टी मॉडल ट्रांसपोर्ट सिस्टम (एमएमटीएस) में आग लगा दी।  यह घटना तब हुई, जब विश्वविद्यालय परिसर में बेतरतीब ढंग से फैले सैकड़ों छात्रों की पुलिस तथा अर्द्धसैनिक बलों के साथ झड़प हो गई। परिसर से बाहर निकल रहे छात्रों को रोकने का प्रयास कर रही पुलिस पर छात्रों ने पथराव किया। जवाब में पुलिस ने लाठी चार्ज किया और आंसू गैस के गोले छोड़े।   प्रदर्शनकारियों के एक अन्य समूह ने नेकलेस रोड स्थित राजभवन के निकट एमएमटीएस रेलवे स्टेशन पर लूटपाट की। उन्होंने आरक्षण काउंटर में आग लगा दी, कम्यूटरों को क्षतिग्रस्त कर दिया तथा खिड़कियों के शीशे तोड़ दिए।  इस घटना से कड़ी सुरक्षा वाले इलाके राजभवन के आसपास तनाव व्याप्त हो गया। पुलिस ने दुकानों को जबरन बंद करवा दिया और तेलंगाना समर्थक वकीलों के जुलूस को रोक दिया। प्रदर्शनकारी वकील राज्यपाल ईएसएल नरसिम्हन को ज्ञापन देना चाहते थे।   प्रदर्शनकारियों ने इसके बाद संसद में तेलंगाना राज्य के निर्माण के लिए विधेयक लाने की मांग को लेकर आंध्र प्रदेश विधानसभा की तरफ मार्च किया। पुलिस ने हालांकि उन्हें रोक दिया।   प्रदर्शन के दौरान लगभग 40 छात्रों को गिरफ्तार कर उन्हें पुलिस वाहन में ले जाया गया।   उस्मानिया विश्वविद्यालय संयुक्त कार्यसमिति (जेएसी) के आह्वान पर छात्रों के प्रदर्शन और तनाव को देखते हुए विश्वविद्यालय परिसर में बड़ी संख्या में पुलिस और अर्द्धसैनिक बलों को तैनात किया गया था। विधानसभा को भी चारों तरफ से घेर लिया गया था। पुलिस और अर्द्धसैनिक बलों की बड़े पैमाने पर तैनाती की वजह से विधानसभा भवन छावनी में तब्दील हो गया था।  पुलिस ने विधानसभा के साथ लगती सड़कों को भी बंद कर दिया था। किसी को भी विधानसभा परिसर की ओर जाने वाली सड़कों से गुजरने की अनुमति नहीं थी, जिसकी वजह से वाहन चालक घंटों जाम में फंसे रहे। यहां तक कि पैदल चलने वालों को भी विधानसभा के आसपास की सड़कों पर चलने की अनुमति नहीं थी।  पुलिस ने प्रदर्शनकारियों को रोकने के लिए पुख्ता इंतजाम किए थे। इसके बावजूद लड़कियों का एक समूह सुरक्षा घेरे को तोड़ते हुए विधानसभा भवन के पास पुलिस नियंत्रण कक्ष तक पहुंच गया। 'जय तेलंगाना' का नारा लगाते हुए लड़कियों ने विधानसभा परिसर की ओर बढ़ने की कोशिश की, लेकिन पुलिस ने उन्हें रोक दिया।  उल्लेखनीय है कि पुलिस ने जेएसी को प्रस्तावित मार्च की अनुमति नहीं दी थी।